ለህዳሴ ግድብ አጋርነትን የሚያሳይ አገራዊና ዓለም አቀፋዊ ንቅናቄ ሊካሄድ ነው
አዲስ አበባ፡- የታላቁ የህዳሴ ግድብ ለእኛ ኢትዮጵያውያን እንደ አይን ብሌናችን የምንከባከበውና የምጠብቀው የህልውናችን ጉዳይ መሆኑን የሚያሳይ አገራዊና ዓለም አቀፋዊ የአጋርነት ንቅናቄ እንደሚካሄድ ተገለጸ፡፡የታላቁ የህዳሴ ግድብ ህዝባዊ ተሳትፎ አስተባባሪ ብሄራዊ ምክር ቤት ጽህፈት ቤትና ሊፍት ኢትዮጵያ በመተባበር “ድምጻችን ለግድባችን”
በሚል መሪ ቃል የሚካሄደውን አገራዊና ዓለም አቀፋዊ ንቅናቄ በተመለከተ በጋራ በሰጡት መግለጫ፤ ታላቁ የኢትዮጵያ የህዳሴ ግድብ በአሁኑ ወቅት ወሳኝ የግንባታ ምዕራፍ ላይ ደርሷል፡፡ ይህ እንደ አይን ብሌናችን የምንጠብቀውና የምንከባከበው ግድብ ከጫፍ እንዲደርስ አሁንም ሁሉም ዜጋ የበኩሉን ድርሻ ማበርከት ይጠበቅበታል፡፡ ለግድቡ በተለያየ መልኩ አጋርነታችንን የሚያሳይ አገራዊና ዓለም አቀፋዊ ንቅናቄ በቅርቡ የሚካሄድ ይሆናል፡፡ ለህዳሴው ግድብ የሚደረገው ህዝባዊ ድጋፍና ተሳትፎ ተጠናክሮ እንደቀጠለ የገለጹት የታላቁ የህዳሴ ግድብ ህዝባዊ ተሳትፎ አስተባባሪ ብሄራዊ ምክር ቤት ጽህፈት ቤት ምክትል ሃላፊ ወይዘሮ ፍቅርተ ታምር ፤”ድምጻችን ለግድባችን”
በሚል መሪ ቃል የሚካሄደው አገራዊና ዓለም አቀፋዊ የአጋርነት ንቅናቄ ግድቡ የልማታችን መሰረት መሆኑን፤ በአባይ ውሃ ፍትሃዊና የጋራ ተጠቃሚነት መርሃችንን ለዓለም ማህበረሰብ የማናስገነዝብበት ብቻ ሳይሆን የገንዘብ ድጋፍና የሞራል ስንቅ ጭምር የምናሰባስብበት ነው ብለዋል፡፡አሁንም ሁሉም ኢትዮጵያዊ እንደየአቅሙ በታላቁ የህዳሴ ግድብ ታሪካዊ አሻራውን እንዲያሳርፍ የሚያደርግ ተግባራት እየተሰሩ መሆናቸውን ጠቁመው፤ በተለይ አነስተኛ ገቢ ያላቸው የህብረተሰብ ክፍሎች እንዲሳተፉ በማሰብ የ50 ብር ቦንድ እንደተዘጋጀና በአገሪቱ ክፍሎች በሚገኙ የንግድና የልማት ባንኮች መግዛት እንደሚቻል አመልክተዋል:: ግድቡ በአሁኑ ወቅት ወሳኝ ምዕራፍ ላይ የደረሰ መሆኑን የገለጹት የሊፍት ኢትዮጵያ የቦርድ አባል አቶ ፍሬው በቀለ፤ የህዳሴ ግድብ እኛ ኢትዮጵያውያን እንደ አይን ብሌናችን ከማየት ባለፈ መላው ህዝብ ከጫፍ ጫፍ፣ ትውልደ ኢትዮጵያዊና ዓለም አቀፍ ማህበረሰቡን የሚሳተፉበትና የግድቡ አጋርነትን የማሳያ ንቅናቄ በቅርቡ ይካሄዳል ብለዋል፡፡“ኢትዮጵያ የተፈጥሮ ሀብቷ የሆነውን የአባይን ውሃ ለማልማት የማንም ይሁን የምትጠይቅበት አይደለም”
ያሉት አቶ ፍሬው፤የታላቁ የህዳሴ ግድብ ከድህነት ለመላቀቅና በጨለማ ለሚኖረው ህዝባችን የኤሌክትሪክ ሃይል ተጠቃሚ ለማድረግ ጉልህ ሚና እንዳለው ገልጸዋል፡፡የህዳሴው ግድብ እኛ ኢትዮጵያውያን በራሳችን ላብ፣ እውቀት፣ ጉልበትና ገንዘብ እየገነባነው እንደምንገኝ አውስተው፤ ለዚህ ወሳኝ ምዕራፍ ለደረሰው ታላቁ ግድባችን አጋርነታችንን ለማሳየት ሁላችንም ኢትዮጵያውያን የዘር፣ የሃይማኖትና የፆታ ልዩነት ሳይኖረን በዓለም አቀፍ ደረጃ ሊካሄድ በዝግጅት ላይ ለሚገኘው አገራዊና ዓለም አቀፋዊ የንቅናቄ መድረክ የድርሻችንን ልንወጣ ይገባል ብለዋል፡፡አገር አቀፍና ዓለም አቀፍ የአጋርነት ንቅናቄው ዝግጅት ለታላቁ ህዳሴ ግድብ ያለንን ታላቅ ድጋፍ የምናሳይበት መሆኑን የገለጹት አቶ ፍሬው፤ ይህ የአጋርነት ድጋፉ የሚካሄድበት ቀንና ሰዓት ወደፊት የሚገለጽ እንደሆነና ከትናንት ጀምሮ የዝግጅት ስራው በተጠናከረ መልኩ እንደሚካሄድ አስታውቀዋል፡፡ በእለቱም ሁሉም ኢትዮጵያዊ ባለበት በመቆም፤ የመኪና ጡሩምባ በማሰማትና በማህበራዊ ሚዲያ ስለ ግድቡ መሪ ቃሉን በማስተላለፍ፣ ለዕለቱ የተዘጋጁት ሙዚቃዎች፣ ግጥሞች በተለያዩ የመገናኛ ብዙሃን በማስተጋባት የግድቡ አጋርነታችን የምናሳይበት እንደሚሆን በአዘጋጆቹ ተገልጿል፡፡አዲስ ዘመን ሐምሌ10/2012ጌትነት ምህረቴ